**NÁRODNÁ RADA SLOVENSKEJ REPUBLIKY**

**VII. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**Číslo: 1401/2017

**621a**

### S p o l o č n á s p r á v a

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 492/2009 Z. z. o platobných službách a o zmene a doplnení niektorých zákonov v znení neskorších predpisov (tlač 621)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre financie a rozpočet ako gestorský výbor podáva Národnej rade Slovenskej republiky podľa § 79 ods. 1 zákona o  rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní vyššie uvedeného vládneho návrhu zákona.

I.

Národná rada Slovenskej republiky uznesením č. 766 zo  6. septembra 2017 pridelila vládny návrh zákona, ktorým sa mení a dopĺňa zákon č. 492/2009 Z. z. o platobných službách a o zmene a doplnení niektorých zákonov v znení neskorších predpisov (tlač 621) na  prerokovanie týmto výborom:

* Ústavnoprávnemu výboru Národnej rady Slovenskej republiky,
* Výboru Národnej rady Slovenskej republiky pre financie a rozpočet.

Určila zároveň Výbor Národnej rady Slovenskej republiky pre financie a rozpočet ako gestorský výbor a lehoty na prerokovanie predmetného návrhu zákona v druhom čítaní vo výboroch.

**II.**

Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona o rokovacom poriadku Národnej rady Slovenskej republiky).

III.

K predmetnému vládnemu návrhu zákona zaujali výbory Národnej rady Slovenskej republiky tieto stanoviská:

1. Odporúčanie pre Národnú radu Slovenskej republiky návrh **schváliť s pozmeňujúcimi a doplňujúcimi návrhmi**

* **Výbor** Národnej rady Slovenskej republiky **pre financie a rozpočet** (uzn. č. 206 zo dňa 3. októbra 2017)
* **Ústavnoprávny výbor** Národnej rady Slovenskej republiky (uzn. č. 275 zo dňa 3. októbra 2017)

IV.

Z uznesení výborov Národnej rady Slovenskej republiky uvedených v III. bode tejto spoločnej správy vyplývajú **tieto pozmeňujúce a doplňujúce návrhy:**

1. **V čl. I doterajší bod 16 znie:**

„16. V § 2 ods. 7 sa vypúšťajú slová „pričom poskytovateľ platobných služieb môže za spotrebiteľa považovať aj osobu, ktorá v čase uzatvorenia rámcovej zmluvy o poskytovaní platobných služieb zamestnáva menej ako desať osôb a ktorej ročný obrat alebo celková ročná bilančná hodnota nepresahuje 2 000 000 eur,“.“.

Navrhuje sa zmena definície spotrebiteľa v nadväznosti na neuplatnenie národných volieb podľa čl. 38 ods. 2 a čl. 61 ods. 3 smernice Európskeho parlamentu a Rady (EÚ) 2015/2366 z 25. novembra 2015 o platobných službách na vnútornom trhu, ktorou sa menia smernice 2002/65/ES, 2009/110/ES a 2013/36/EÚ a nariadenie (EÚ) č. 1093/2010 a ktorou sa zrušuje smernica 2007/64/ES, ktoré umožňujú členským štátom rozšíriť uplatňovanie niektorých ustanovení smernice na mikropodniky rovnakým spôsobom ako na spotrebiteľov.

Návrhom sa akceptuje pripomienka vznesená odborom legislatívy a aproximácie práva Kancelárie Národnej rady Slovenskej republiky v časti B jeho stanoviska k návrhu zákona.

**Výbor NR SR pre financie a rozpočet**

**Gestorský výbor odporúča schváliť.**

1. **K čl. I 21. bodu (§ 2 ods. 31 písm. b piatemu bodu)**

V čl. I 21. bode § 2 ods. 31 písm. b) piatom bode sa číslovka „15“ nahrádza číslovkou „11“.

Ide o významové precizovanie navrhovaného znenia § 2 ods. 31 piateho bodu, v ktorom sa vnútorne odkazuje na § 78 ods. 15, ktorý je po úpravách obsiahnutých v čl. I  115. bode označený ako § 78 ods. 11.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

1. **K čl. I 22. bodu (§ 2 ods. 44)**

V čl. I  22. bode v § 2 ods. 44 vo štvrtom riadku sa slovo „internetu“ vkladajú slová „alebo iného elektronického distribučného kanálu“.

Ide o formulačné spresnenie, resp. zjednotenie navrhovaného znenia § 2 ods. 44 v rámci definície služby informovania o platobnom účte.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

1. **K čl. I 59. bodu (§ 28 ods. 7)**

V čl. I 59. bode v § 28 ods. 7 sa pred slovo „konania“ vkladajú slová „neautorizovaného a podvodného“.

Ide o významové spresnenie dikcie navrhovaného znenia § 28 ods. 7, v ktorom sa upravujú podmienky odmietnutia prístupu zo strany poskytovateľa platobných služieb, ktorý vedie platobný účet poskytovateľovi platobných iniciačných služieb v záujme výkladovej jednoznačnosti.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

1. **K čl. I 67. bodu (§ 37a ods. 1)**

V čl. I 67. bode § 37a ods. 1 sa slovo „začiatkom“ nahrádza slovom „začatím“.

Ide o gramatickú úpravu.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

1. **V čl. I doterajšom bode 101** sa v úvodnej vete slová „odsekom 5, ktorý znie“ nahrádzajú slovami „odsekmi 5 a 6, ktoré znejú“ a dopĺňa sa znenie nového odseku 6:

„(6) Ustanovenia odsekov 1 až 5 sa nevzťahujú na platobnú inštitúciu, ktorá poskytuje výlučne platobnú službu podľa § 2 ods. 1 písm. g).“.

Navrhuje sa vyňatie platobnej inštitúcie, ktorá poskytuje výhradne platobnú iniciačnú službu spod povinnosti držať vlastné zdroje, a to v nadväznosti na transpozíciu čl. 9 ods. 1 smernice Európskeho parlamentu a Rady (EÚ) 2015/2366 z 25. novembra 2015 o platobných službách na vnútornom trhu, ktorou sa menia smernice 2002/65/ES, 2009/110/ES a 2013/36/EÚ a nariadenie (EÚ) č. 1093/2010 a ktorou sa zrušuje smernica 2007/64/ES. Poskytovatelia platobných iniciačných služieb poskytujú výlučne platobnú iniciačnú službu a nemajú v držbe finančné prostriedky klienta. Je však dôležité, aby dokázali plniť svoje záväzky v súvislosti so svojou činnosťou. Preto sa od nich vyžaduje, aby mali poistenie zodpovednosti za škodu spôsobenú pri výkone činnosti alebo porovnateľnú záruku.

**Výbor NR SR pre financie a rozpočet**

**Gestorský výbor odporúča schváliť.**

1. **V čl. I doterajšom bode 122** sa v § 79b ods. 2 slovo „v)“ nahrádza slovom „w)“.

Navrhuje sa legislatívno technická zmena s cieľom uviesť správny odkaz na § 64 ods. 4 písm. w).

**Výbor NR SR pre financie a rozpočet**

**Gestorský výbor odporúča schváliť.**

1. **V čl. I doterajšom bode 122** sa v § 79b ods. 8 slová „§ 78, § 98 ods. 2, okrem § 78 ods. 2 písm. j) a § 79“ nahrádzajú slovami „§ 78 okrem ods. 2 písm. j), § 79 a § 98 ods. 2“.

Navrhuje sa legislatívno technická zmena za účelom zabezpečenia správneho poradia odkazov na iné ustanovenia zákona.

**Výbor NR SR pre financie a rozpočet**

**Gestorský výbor odporúča schváliť.**

1. **K čl. I 141. bodu ( § 86 ods. 13)**

V čl. I  141. bode § 86 ods. 13 sa slová „podľa odseku 10“ nahrádzajú slovami „odseku 12“.

Ide o legislatívno-technickú úpravu vo väzbe na navrhovanú úpravu v  bode 140. na základe, ktorej sa § 86 dopĺňa novým odsekom 3 s dôsledkami preznačenia nasledujúcich odsekov.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

1. **V čl. I doterajšom bode 166** sa v § 101h ods. 12 slová „§ 45 ods. 1 písm. e)“ nahrádzajú slovami „§ 47 ods. 1 písm. e)“.

Navrhuje sa legislatívno technická zmena s cieľom uviesť správny odkaz na § 47 ods. 1 písm. e).

**Výbor NR SR pre financie a rozpočet**

**Gestorský výbor odporúča schváliť.**

Gestorský výbor odporúča o návrhoch výboru Národnej rady Slovenskej republiky, ktoré sú uvedené v spoločnej správe hlasovať takto :

O bodoch spoločnej správy č. **1 až 10** hlasovať spoločne s návrhom gestorského výboru **schváliť.**

V.

Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 492/2009 Z. z. o platobných službách a o zmene a doplnení niektorých zákonov v znení neskorších predpisov (tlač 621) odporúča Národnej rade Slovenskej republiky predmetný vládny návrh zákona **schváliť** **v znení pozmeňujúcich a doplňujúcich návrhov** uvedených v tejto spoločnej správe.

Spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 492/2009 Z. z. o platobných službách a o zmene a doplnení niektorých zákonov v znení neskorších predpisov (tlač 621a) bola schválená uznesením gestorského výboruč**. 210 z 9. októbra 2017**.

Týmto uznesením výbor zároveň poveril spoločnú spravodajkyňu **Irén Sárközy,** aby na schôdzi Národnej rady Slovenskej republiky pri rokovaní o predmetnom vládnom návrhu zákona predkladala návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Bratislava 9. októbra 2017

**Ladislav Kamenický, v.r.**

**predseda**

**Výboru NR SR pre financie a rozpočet**